অতএব আমাদের পারিবারিক মূল্যবোধ ও সামাজিক দশা, আমাদের ধর্মীয় মনোভাব, আমাদের শ্লীলতাবোধ এইসব সবকিছু থেকে আমাদের আইনপ্রয়োগ এবং শাস্তিপ্রদানের জায়গাগুলিকে মুক্তি দিতে হবে। যাতে কোনো বিশ্ববিদ্যালয়ের শিক্ষক বলতে না পারেন- সব মেয়ে বাদ দিয়ে ছেলেরা ঐ মেয়েটাকে ধরলো কেন, এইটা দেখার বিষয়”, কোনো পুলিশ ইয়াসমীনকে ধর্ষণ করে হত্যা করে বলতে না পারে- মাইয়াডা বদচলন আছিল”। ধর্ষণ বা নারীনির্যাতনের শাস্তি দেবার পরে যাতে নির্যাতিতা নারী সমাজে পুনর্বাসিত হতে পারে এবং স্বাভাবিক জীবনের অধিকার পায়। এ দায়িত্ব রাষ্ট্রের, তার আইনের, তার দৃষ্টিভঙ্গীর- এতে রাষ্ট্র অনমনীয় মনোভাব দেখালে সেটি নাগরিকদের প্রভাবিত করতে বাধ্য।